Kommissionens beslutning

af 31. januar 2003

om gyldigheden af visse bindende tariferingsoplysninger (BTO),der er meddelt af Forbundsrepublikken Tyskland

(meddelt under nummer K(2003) 77)

(Kun den tyske udgave er autentisk)

(2003/97/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks(1), senest ændret ved forordning (EF) nr. 2700/2000(2), særlig artikel 12, stk. 5, litra a), nummer iii), og artikel 248,

under henvisning til Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(3), senest ændret ved forordning (EF) nr. 444/2002(4), særlig artikel 9, og

ud fra følgende betragtninger:

(1) For at sikre en ensartet anvendelse af den kombinerede nomenklatur (KN), der er knyttet som bilag til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(5), har Kommissionen ved sin forordning (EF) nr. 1223/2002(6) præciseret og bekræftet, at nedenstående produkter skal tariferes som frosset fjerkrækød under position 0207, underposition 0207 14 10, i KN: "Stykker af høns, udbenet, frosset og ensartet saltet i alle dele. Stykkerne har et saltindhold fra 1,2 til 1,9 vægtprocent. Produktet er gennemfrosset og skal opbevares ved en temperatur på under minus 18 °C for at sikre en holdbarhed på mindst et år".

(2) Denne tarifering blev vedtaget af de følgende grunde: "Tarifering i henhold til almindelig tariferingsbestemmelse 1 og 6 til den kombinerede nomenklatur og teksten til KN-kode 0207, 0207 14 og 0207 14 10. Produktet er hønsekød, der er frosset for at sikre langtidsholdbarhed. Tilsætningen af salt ændrer ikke varens karakter som frosset kød henhørende under position 0207 ".

(3) Efter offentliggørelsen af nævnte forordning den 9. juli 2002(7) er alle bindende tariferingsoplysninger (BTO), som medlemsstaterne tidligere har meddelt, og hvori de pågældende produkter tariferes under position 0210 som saltet kød, ikke længere gyldige.

(4) På grundlag af nævnte forordning har visse medlemsstater følgelig meddelt BTO for frosne produkter af den pågældende art med et saltindhold fra 2 til 2,7 vægtprocent under position 0207.

(5) Det har siden vist sig, at Tyskland i et vist antal tilfælde har meddelt BTO, hvori frosne produkter af den pågældende art og med et saltindhold på mellem 1,9 og 3 vægtprocent er tariferet under position 0210.

(6) Tyskland har derved ikke taget i betragtning, at tariferingsforordningen indebærer anvendelse af en generel bestemmelse på et konkret forhold og indeholder fortolkningsbidrag til denne bestemmelse, som kan anvendes af den myndighed, der skal tarifere et identisk eller lignende produkt.

(7) Produkter, der også består af stykker af hønsekød, som har været frosset for at sikre langtidsholdbarheden og indeholder fra 1,9 til 3 vægtprocent salt, ligner således de produkter, der er omfattet af forordning (EF) nr. 1223/2002. Tilsætningen af sådanne mængder salt ændrer ikke produkternes karakter som frosset fjerkrækød henhørende under position 0207.

(8) For at sikre, at de erhvervsdrivende fortsat behandles lige, hvilket ikke vil være tilfældet, hvis de under næsten samme omstændigheder får forskellige svar, og for at sikre en ensartet anvendelse af KN bør de af Tyskland meddelte BTO vedrørende frosset hønsekød med et saltindhold på mellem 1,9 og 3 vægtprocent, som er opført i vedlagte bilag, tilbagekaldes.

(9) I overensstemmelse med bestemmelserne i artikel 14, stk. 1, i forordning (EF) nr. 2454/93 kan modtageren af de pågældende BTO eventuelt i et bestemt tidsrum påberåbe sig den bindende tariferingsoplysning, der er ophørt med at være gyldig.

(10) Toldkodeksudvalget har ikke afgivet udtalelse inden for den af formanden fastsatte frist -

VEDTAGET FØLGENDE BESLUTNING:

Artikel 1

De bindende tariferingsoplysninger, der er henvist til i kolonne 1 i skemaet i bilaget, og som er meddelt af de toldmyndigheder, der er anført i kolonne 2, med den i kolonne 3 anførte tarifering, skal tilbagekaldes hurtigst muligt og senest den tiende dag efter meddelelsen af denne beslutning.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 31. januar 2003.

På Kommissionens vegne

Pascal Lamy

Medlem af Kommissionen

(1) EFT L 302 af 19.10.1992, s. 1.

(2) EFT L 311 af 12.12.2000, s. 17.

(3) EFT L 253 af 11.10.1993, s. 1.

(4) EFT L 68 af 12.3.2002, s. 11.

(5) EFT L 256 af 7.9.1987, s. 1.

(6) EFT L 179 af 9.7.2002, s. 8.

(7) EFT L 179 af 9.7.2002, s. 8.

BILAG

>TABELPOSITION>